Skool rou ná plaashek seun doodvalJuan was ‘n penkop van die Voortrekkers in die Vrystaat (Foto: Verskaf) Hoërskool Heilbron is in rou gedompel ná die dood van Juan Janse van Rensburg, ’n gr. 6-leerder aan dié Vrystaatse skool. Juan (12) is Saterdagaand op slag dood toe ’n plaashek op hul plaas digby Heilbron meteens op hom geval het. Hy het die hek gaan oopmaak, soos hy altyd gedoen het, terwyl sy ouers vir hom in hul voertuig gewag het. Hoërskool Heilbron, wat só bekend staan hoewel dit ‘n gekombineerde laer- en hoërskool is, het in ‘n verklaring op Facebook sy medelye aan Juan se ouers, Jacques en Nadine, en suster, Jané, betuig. “Ons is skielik in groot hartseer gedompel toe ’n gewilde en beminde leerder van ons af weggeruk is, en ons gaan nog lank rou oor ons groot verlies.” Die skool sê dit gaan moeilik wees om hierdie groot trauma te verwerk omdat Juan so ’n groot rol in baie leerders en onderwysers se lewe gespeel het. Die skool was Donderdag gesluit vir Ruan se begrafnis wat 11:00 by die NG kerk Suid-Heilbron plaasvind. Juan was ook ’n kranige rugbyspeler en het graag vir die skool se rugbyspan op die veld uitgedraf. Hy was baie lief vir jag en was ook ’n lid of “penkop” van die Voortrekkers in die Vrystaat. Willie Engelbrecht, gebiedsleier van die Voortrekkers in die Vrystaat, het namens die Voortrekkers sy hartseer uitgespreek ná Juan se fratsongeluk. “Juan het ’n groot hart vir die Voortrekkers gehad. Juan se spanoffisier beskryf hom as ’n opgeruimde kind wat die hart van die span was. Hy was ’n goeie seun met goeie waardes. Weekliks het hy sy hand opgesteek om die Voortrekkersessies met gebed te open – dan het hy gewoonlik uit sy hart uit gebid,” vertel Engelbrecht. Juan se mede-Voortrekkers en van sy rugbymaats gaan deel vorm van die erewag by sy begrafnis.